**Saistošo noteikumu projekta “Grozījumi Liepājas valstspilsētas pašvaldības domes 2023. gada 19. oktobra saistošajos noteikumos Nr.17 “Liepājas valstspilsētas pašvaldības nolikums”” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Liepājas valstspilsētas pašvaldības domes 2023. gada 19. oktobra saistošo noteikumu Nr. 17 “Liepājas valstspilsētas pašvaldības nolikums” grozījumu mērķis ir aktualizēt pašvaldības nolikumu, ievērojot iepriekš pieņemtos pašvaldības domes lēmumus, uzlabojot procedūras, lai nodrošinātu normatīvajos aktos noteiktos termiņus, kā arī veikt redakcionālas izmaiņas.  Ar grozījumiem saistošajos noteikumos tiek precizēta atsauce tiesiskajā pamatojumā, no tā izslēdzot atsauci uz vispārīgu tiesību normu pašvaldības domei izdot saistošos noteikumus.  Izvērtējot komitejas kompetenci, tiek mainīts Sociālo lietu, veselības un sabiedriskās kārtības komitejas nosaukums, nosakot, ka turpmākais tās nosaukums ir Sociālo, veselības un drošības jautājumu komiteja. Līdz ar to tiek veikti redakcionāli precizējumi nolikuma tekstā.  Lai nodrošinātu pašvaldības domes izveidoto komisiju aktuālo nosaukumu ietveršanu, kā arī iespēju domei izveidot un likvidēt komisijas bez papildu birokrātiskām procedūrām, turpmāk paredzēts, ka pašvaldības nolikumā tiek noteikti komisiju veidošanas principi. Komisijas jau šobrīd tiek izveidotas ar domes lēmumiem, nosakot lēmumā tās personālsastāvu un paredzot komiteju, kuras pārraudzībā attiecīgā komisija atrodas. Komisijas, kas izveidotas iepriekšējā domes sasaukuma laikā, turpinās darboties līdz jauna pašvaldības domes lēmuma pieņemšanai.  Precizētas domes priekšsēdētāja tiesības izdot pilnvaras pārstāvībai tiesā, tās paplašinot. Tiek svītrota atsauce uz izņēmumu izdot pilnvaras par tiesvedībām, kas saistītas ar darba tiesiskajām attiecībām.  Ņemot vērā, ka Liepājas valstspilsētas pašvaldības dome 2024. gadā ir pieņēmusi vairākus lēmumus saistībā ar izglītības iestāžu optimizāciju, nepieciešams veikt izmaiņas pašvaldības administrācijas struktūrā. No pirmsskolas izglītības iestāžu saraksta tiek svītrotas pirmsskolas izglītības iestādes “Sauleszaķis”, “Gulbītis”, “Gailītis”, “Liesmiņa” un “Margrietiņa”, bet papildināts ar pirmsskolas izglītības iestādēm “Brīnumzeme” un “Saulespuķe”. Savukārt no pamatizglītības iestāžu saraksta tiek svītrota “Liepājas Ezerkrasta sākumskola”, kura tika pievienota Liepājas Raiņa vidusskolai.  Lai nodrošinātu nepārprotamu izpilddirektora aizvietojamību prombūtnes laikā, no izpilddirektora vietnieka īpašuma jautājumos kompetences svītrota tiesību norma par izpilddirektora aizvietošanu. Turpmāk izpilddirektoru viņa prombūtnes laikā varēs aizvietot tikai izpilddirektora vietnieks būvniecības jautājumos.  Izpilddirektoram ar saistošajiem noteikumiem tiek deleģēts izsniegt rakstveida atļaujas amatu savienošanai iestāžu vadītājiem, lai ievērotu normatīvajos aktos noteiktos termiņus. |
| 1. Fiskālā ietekme uz pašvaldības budžetu | Saistošajiem noteikumiem nav fiskāla ietekme uz pašvaldības budžetu, jo izmaiņas saistītas ar organizatoriskiem jautājumiem, kuri saistīti ar iepriekš pieņemto pašvaldības domes lēmumu izpildi, kā arī redakcionāliem precizējumiem. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošajiem noteikumiem nav sociālās ietekmes, ietekmes uz vidi, iedzīvotāju veselību, uzņēmējdarbības vidi pašvaldības teritorijā vai konkurenci. |
| 1. Ietekme uz administratīvajām procedūrām un to izmaksām | Nav ietekmes. Administratīvās procedūras netiek mainītas. |
| 1. Ietekme uz pašvaldības funkcijām un cilvēkresursiem | Atbilstoši Pašvaldību likuma 49. panta pirmajai daļai saistošajos noteikumos tiek noteikta pašvaldības institucionālā sistēma un darba organizācija.  Saistošo noteikumu izpildei netiek noteikti jauni pienākumi vai uzdevumi esošajām institūcijām un to darbiniekiem. |
| 1. Informācija par izpildes nodrošināšanu | Saistošo noteikumu izpildi nodrošinās Liepājas Centrālā administrācija.  Izpildes nodrošināšana tiks veikta apstiprinātā pašvaldības budžeta ietvaros. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir atbilstoši iecerētā mērķa sasniegšanas nodrošināšanai. Izraudzītie līdzekļi ir leģitīmi un rīcība ir atbilstoša augstāka juridiskā spēka tiesību normām, proti, Pašvaldības likuma 49.panta pirmā daļa noteic pašvaldības nolikumā ietveramos jautājumus. |
| 1. Izstrādes gaitā veiktās konsultācijas ar privātpersonām un institūcijām | Sabiedrības viedokļa noskaidrošana tiks veikta atbilstoši Pašvaldību likuma 46. panta trešajā daļā noteiktajam – informācija ievietota pašvaldības tīmekļvietnē www.liepaja.lv un sniegtas iespējas ikvienam interesentam iesniegt savus priekšlikumus un komentārus. |

Domes priekšsēdētājs Gunārs Ansiņš